Broj: 711-I-2206-M-151/21-02-8

Zagreb, 3. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Nine Škibole, zamjenice općinskog načelnika Općine Privlaka do 23. svibnja 2021.g., za davanjem mišljenja Povjerenstva**,na 150. sjednici, održanoj 3. prosinca 2021.g., daje sljedeće

**MIŠLJENJE**

**Sukladno odredbama ZSSI-a, nema zapreke da dužnosnica Nina Škibola, zamjenica općinskog načelnika Općine Privlaka do 23. svibnja 2021.g., u razdoblju od godine dana nakon prestanka obnašanja dužnosti, stupi u radni odnos u navedenoj jedinici lokalne samouprave, pod uvjetom da je prethodno proveden javni natječaj sukladno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.).**

Obrazloženje

Zahtjev za davanjem mišljenja Povjerenstva podnijela je dužnosnica Nina Škibola, zamjenica općinskog načelnika Općine Privlaka do 23. svibnja 2021.g. U knjigama ulazne pošte zahtjev je zaprimljen pod poslovnim brojem: 711-U-5603-M-151/21-01-1 dana 24. studenoga 2021.g., povodom kojeg je otvoren predmet broj M-151/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je da je Nina Škibola obnašala dužnost zamjenice općinskog načelnika Općine Privlaka u mandatu 2017.-2021. do 23. svibnja 2021.g. te je stoga, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnica navodi da je dužnost zamjenice općinskog načelnika Općine Privlaka obnašala do 24. svibnja 2021.g. nakon čega je u razdoblju od 6 mjeseci koristila pravo na naknadu nakon prestanka mandata. Dužnosnica od Povjerenstva traži mišljenje može li se zaposliti u Jedinstvenom upravnom odjelu Općine Privlaka, na radnom mjestu viši stručni suradnik zadruštvene djelatnosti i EU fondove.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka obnašanja dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istoga članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

Člankom 8. Zakona o službenicima i namještenicima u lokalnoj i područnoj (regionalnoj) samoupravi propisano je da se postupak prijma u službu može provesti samo u skladu s planom prijma u službu utvrđenim u skladu s odredbama toga Zakona, osim u Zakonom propisanim slučaju potrebe prijma u službu na određeno vrijeme i popune radnog mjesta koje je ostalo upražnjeno nakon donošenja plana za tekuću godinu. Člankom 17. do 20. istog Zakona propisano je da se u službu prima putem javnog natječaja koji se obvezno objavljuje u „Narodnim novinama“, a može se objaviti i u dnevnom ili tjednom tisku. Natječaj raspisuje pročelnik upravnog tijela, a natječaj za imenovanje pročelnika upravnog tijela raspisuje općinski načelnik, gradonačelnika, odnosno župan. Za popunjavanje radnog mjesta moraju biti osigurana sredstva u proračunu jedinice lokalne samouprave. Natječaj provodi povjerenstvo koje imenuje pročelnik upravnog tijela, a natječaj za imenovanje pročelnika upravnog tijela provodi povjerenstvo koje imenuje općinski načelnik, gradonačelnik, odnosno župan.

Povjerenstvo obrazlaže da se zabrana zapošljavanja nakon prestanka obnašanja javne dužnosti, propisana člankom 20. stavkom 1. ZSSI-a, odnosi na stupanje u radni odnos u pravnoj osobi koja je za vrijeme dužnosnikovog mandata bila u poslovnom odnosu s tijelom javne vlasti u kojem je dužnosnik obnašao dužnost. Navedenom odredbom, međutim, dužnosnicima nije zabranjeno zasnivanje radnog odnosa u samom tijelu javne vlasti u kojem su obnašali dužnost te stoga, sukladno odredbama ZSSI-a, nema zapreke da se dužnosnica Nina Škibola, ukoliko bude izabrana kao najbolji kandidat, u razdoblju od godine dana nakon prestanka mandata, zaposli u Općini Privlaka u kojoj je obnašala dužnost zamjenice općinskog načelnika. Pritom je Općina Privlaka obvezna postupati sukladno odredbama Zakona o službenicima i namještenicima u lokalnoj i područnoj (regionalnoj) samoupravi kojim je propisana obveza provođenja javnog natječaja za prijam u službu kojeg provodi povjerenstvo posebno imenovanu za tu svrhu.

Slijedom svega navedenog, Povjerenstvo je donijelo mišljenje kao u izreci.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Nina Škibola, osobna dostava
2. Objava na internetskoj stranici Povjerenstva
3. Pismohrana